Sagunt serà la seu del XI Campionat d’Espanya de Milla en Ruta Absolut i Màster
28 de març 2019

![Imagen 1](/media/4likkgis/30-maq_camp_milla_sag_01.jpg)![Imagen 2](/media/wf3nrd3e/30-maq_camp_milla_sag_02.jpg)

![](/media/4o5jwzyd/30-c_camp_milla_sag_01.jpg)  

El dissabte 13 d’abril Sagunt serà la seu del XI Campionat d’Espanya de Milla en Ruta en les categories d’Absolut i Màster. A partir de les 18 hores i fins a les 21 hores aproximadament aniran succeint-se en l’avinguda Fausto Caruana diferents proves on s’elegiran els i les millors atletes d’Espanya en cada categoria. El recorregut d’estes proves serà un circuit tancat de 1609 metres i rebrà més de 200 dels millors atletes d’Espanya, molts d’ells locals com ara Laura Méndez, Abderramán El Kayhami, Cande Iniesta i Juanjo Mestre.

El delegat d’Esports, Miguel Chover, ha declarat que per a Sagunt és un honor rebre la Federació Valenciana d’Atletisme “**ja que hem col·laborat en multitud de coses i de segur que en el futur continuarà amb les noves instal·lacions i farà que Sagunt es convertisca en un referent vital**” i ha manifestat que amb este campionat Sagunt es posa de nou en el punt de mira de l’esport espanyol d’elit. “**Crec que Sagunt està acreditant-se com una ciutat que estima i practica esport i per tant per a nosaltres és un honor rebre tots estos i estes atletes que participaran al campionat d’Espanya**”, ha conclòs el regidor, qui ha fet una crida als i a les amants d’este esport a vindre a Sagunt i disfrutar d’una vesprada d’atletisme.

El president de la Federació Valenciana d’Atletisme, Vicente Añó, ha agraït l’ajuda de l’Ajuntament de Sagunt per les facilitats i l’esforç en demanar este tipus de competicions ja que per a la Federació Valenciana d’Atletisme “**és  molt important**”, així com també ha valorat positivament el treball d’esta legislatura amb la remodelació de la pista i l’activitat contínua “**perquè hem recuperat la tradició atlètica que tenia Sagunt, per tant reiterem l’agraïment a l’Ajuntament i els donem la mà per a qualsevol activitat que vulguen organitzar**”. Añó ha recordat que a més d’esta competició, en uns mesos Sagunt acollirà el Campionat d’Espanya Màster en Pista que inaugurarà la remodelada pista d’atletisme, una instal·lació que, en paraules del president, serà un referent i donarà servici a tota la comarca del Camp de Morvedre i a part de la província de València ja que fins ara només es disposava de les pistes de Torrent i València.

El primer tinent d’alcalde, Pepe Gil, ha manifestat que l’esport en general, però l’atletisme en particular, “**significa salut tant mental com física i és bo que la gent tinga com a referent esportiu Sagunt perquè a través de l’esport podem beneficiar-nos de moltes de les millores que genera a les persones que en practiquen, sobretot als xiquets i xiquetes**”. Pepe Gil ha posat de manifest que en esta legislatura “**hem fet un esforç grandíssim per tal de millorar les instal·lacions esportives municipals tot i tindre encara el pavelló d’handbol a punt de licitar en quan rebem el préstec**”. Per finalitzar, ha recalcat que apostar per este tipus d’esdeveniments suposa millorar en l’economia local, així com donar a conèixer la ciutat a la resta d’Espanya.

A més, el divendres, 12 d’abril, al Casal Jove tindrà lloc l’acte de presentació dels i de les esportistes més importants que participaran en este campionat.​

![](/media/03vafatk/30-c_camp_milla_sag_02.jpg)  

*   [](http://www.facebook.com/sharer.php?u=https://aytosagunto.es/va/actualitat/sagunt-sera-la-seu-del-xi-campionat-d-espanya-de-milla-en-ruta-absolut-i-master/ "Facebook")
*   [](http://twitter.com/share?url=https://aytosagunto.es/va/actualitat/sagunt-sera-la-seu-del-xi-campionat-d-espanya-de-milla-en-ruta-absolut-i-master/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-sera-la-seu-del-xi-campionat-d-espanya-de-milla-en-ruta-absolut-i-master/ "Linked In")
*   [](mailto:?body=https://aytosagunto.es/va/actualitat/sagunt-sera-la-seu-del-xi-campionat-d-espanya-de-milla-en-ruta-absolut-i-master/)